CELEX: 32016D1942
Language: ro
Date: 2016-11-04 00:00:00
Title: Decizia de punere în aplicare (UE) 2016/1942 a Comisiei din 4 noiembrie 2016 privind specificațiile Portalului european de proiecte de investiții și de abrogare a Deciziei de punere în aplicare (UE) 2015/1214

5.11.2016   
            
            
               RO
            
            
               Jurnalul Oficial al Uniunii Europene
            
            
               L 299/86
            
         DECIZIA DE PUNERE ÎN APLICARE (UE) 2016/1942 A COMISIEI
   din 4 noiembrie 2016
   privind specificațiile Portalului european de proiecte de investiții și de abrogare a Deciziei de punere în aplicare (UE) 2015/1214
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2015/1017 al Parlamentului European și al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice (1), în special articolul 15 alineatul (1),
   întrucât:
   
               (1)
            
            
               Regulamentul (UE) 2015/1017 însărcinează Comisia să creeze, cu sprijinul Băncii Europene de Investiții (BEI), un Portal european de proiecte de investiții (PEPI). PEPI este un portal web accesibil publicului dedicat proiectelor de investiții, care joacă rolul unei platforme de promovare a proiectelor în rândul investitorilor potențiali din întreaga lume.
            
         
               (2)
            
            
               PEPI a fost creat prin Decizia de punere în aplicare (UE) 2015/1214 a Comisiei (2) și a devenit operațional în iunie 2016.
            
         
               (3)
            
            
               Experiența dobândită în ceea ce privește gestionarea PEPI indică faptul că sunt necesare anumite modificări, în special în ceea ce privește criteriile de înscriere și taxa de procesare, pentru a oferi o mai mare flexibilitate în procesul de selecție a proiectelor care vor fi incluse în PEPI și pentru a clarifica domeniul de aplicare al scutirii de taxă.
            
         
               (4)
            
            
               În acest context, este adecvat să fie scutiți de la plata taxei de procesare a cererilor de înscriere, pe lângă promotorii de proiecte din sectorul public, și promotorii de proiecte din sectorul privat ale căror proiecte sunt sprijinite de o autoritate publică a unui stat membru în vederea realizării unor priorități de investiții publice, cu scopul de a pune în aplicare în mod corespunzător articolul 15 alineatul (4) din Regulamentul (UE) 2015/1017 și de a atrage un număr mai mare de proiecte de calitate care prezintă o legătură specifică cu astfel de priorități de investiții.
            
         
               (5)
            
            
               Din motive de claritate, dat fiind numărul modificărilor și pentru a simplifica implementarea PEPI, Decizia de punere în aplicare (UE) 2015/1214 ar trebui să fie abrogată și înlocuită cu prezenta decizie,
            
         ADOPTĂ PREZENTA DECIZIE:
   Articolul 1
   Se adoptă specificațiile tehnice ale Portalului european de proiecte de investiții (PEPI), astfel cum sunt stabilite în anexă.
   Articolul 2
   Proiectele sunt incluse în PEPI sub rezerva respectării următoarelor criterii de înscriere:
   
               (a)
            
            
               proiectul (sau programul care constă din proiecte mai mici) prezintă un cost total minim de 5 000 000 EUR;
            
         
               (b)
            
            
               proiectul este pus în aplicare în aria geografică vizată la articolul 8 din Regulamentul (UE) 2015/1017 și sprijină unul sau mai multe dintre obiectivele și sectoarele enumerate la articolul 9 alineatul (2) din regulamentul respectiv;
            
         
               (c)
            
            
               promotorul este o persoană juridică stabilită într-un stat membru și nu face obiectul unei proceduri de insolvență;
            
         
               (d)
            
            
               proiectul este compatibil cu legislația Uniunii și a statului membru în cauză și nu implică riscuri juridice, reputaționale sau de securitate națională pentru statul membru sau Comisie;
            
         
               (e)
            
            
               implementarea proiectului a început sau se așteaptă să înceapă în termen de trei ani de la data transmiterii cererii de înscriere în PEPI;
            
         
               (f)
            
            
               proiectul este descris în mod clar în cererea de înscriere ca fiind un proiect de investiții, iar informațiile furnizate în cerere sunt exacte și precizează valoarea finanțării necesare pentru realizarea proiectului.
            
         Articolul 3
   Promotorilor de proiecte din sectorul privat li se percepe o taxă de procesare a cererii de până la 250 EUR per proiect.
   Statul, autoritățile regionale sau locale, organismele de drept public definite la articolul 2 alineatul (1) punctul 4 din Directiva 2014/24/UE a Parlamentului European și a Consiliului (3), asociațiile formate din astfel de autorități sau organisme și entitățile controlate de astfel de autorități sau organisme (promotorii de proiecte din sectorul public) sunt scutite de la plata taxei de procesare a cererii.
   Promotorii de proiecte din sectorul privat sunt, de asemenea, scutiți de la plata taxei de procesare a cererii în ceea ce privește proiectele care sunt sprijinite de o autoritate publică a unui stat membru în vederea realizării unor priorități de investiții publice.
   Ordonatorul de credite competent poate decide, în cazuri excepționale și justificate, ca un promotor de proiecte din sectorul privat să fie, de asemenea, scutit de la plata taxei de procesare a cererii.
   Veniturile provenite din taxele de procesare a cererilor duc la deschiderea de credite suplimentare în conformitate cu articolul 21 alineatul (4) din Regulamentul (UE, Euratom) nr. 966/2012 al Parlamentului European și al Consiliului (4) și cu articolul 15 alineatul (4) din Regulamentul (UE) 2015/1017.
   Articolul 4
   Decizia de punere în aplicare (UE) 2015/1214 se abrogă.
   Articolul 5
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 4 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 169, 1.7.2015, p. 1.
   
      (2)  Decizia de punere în aplicare (UE) 2015/1214 a Comisiei din 22 iulie 2015 privind crearea portalului european pentru proiecte de investiții și stabilirea specificațiilor sale tehnice (JO L 196, 24.7.2015, p. 23).
   
      (3)  Directiva 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE (JO L 94, 28.3.2014, p. 65).
   
      (4)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      ANEXĂ
      
         SPECIFICAȚIILE TEHNICE ALE PORTALULUI EUROPEAN DE PROIECTE DE INVESTIȚII (PEPI)
      
      1.   DESCRIERE GENERALĂ
      PEPI, creat în temeiul articolului 15 din Regulamentul (UE) 2015/1017, este un portal web accesibil publicului dedicat proiectelor de investiții, care joacă rolul unei platforme de promovare a proiectelor în rândul investitorilor potențiali din întreaga lume. Principalul obiectiv al PEPI este de a cataliza și de a accelera dezvoltarea și realizarea proiectelor de investiții în Uniune, contribuind prin aceasta la creșterea ocupării forței de muncă și la creșterea economică. Publicarea unui proiect pe portalul PEPI nu înseamnă că proiectul a fost aprobat de Comisie sau de BEI și nu reprezintă o condiție pentru a primi sprijin financiar din partea Uniunii sau a BEI.
      Principalele componente ale PEPI sunt:
      
                  (a)
               
               
                  un site accesibil publicului care include o bază de date cu fișele proiectelor (pagini internet prezentând informații concise și structurate privind un anumit proiect PEPI);
               
            
                  (b)
               
               
                  o hartă și liste interactive ale proiectelor;
               
            
                  (c)
               
               
                  secțiuni dedicate investitorilor și promotorilor de proiecte.
               
            PEPI va include, de asemenea, un modul fără caracter public pentru procesarea proiectelor.
      Proiectele de pe PEPI sunt grupate pe sectoare care corespund obiectivelor și categoriilor menționate la articolul 9 alineatul (2) din Regulamentul (UE) 2015/1017.
      2.   GESTIONAREA PEPI ȘI RELAȚIILE CU PROMOTORII PROIECTELOR, CU UTILIZATORII SITE-ULUI DE INTERNET ȘI CU FURNIZORII DE SERVICII SIMILARE
      PEPI este gestionat de Comisie. Statele membre pot contribui la gestionarea acestuia. Conținutul PEPI este generat de promotorii proiectelor, și anume de entități juridice private și publice.
      Participarea la PEPI a promotorilor de proiecte și a altor utilizatori înregistrați ai site-ului de internet este condiționată de acceptarea de către aceștia a termenilor și condițiilor PEPI, care au ca obiectiv asigurarea calității informațiilor publicate primite de la promotorii de proiecte, indicând în același timp, în mod clar, faptul că acuratețea informațiilor publicate nu poate fi garantată de Comisie și că aceasta nu poate fi considerată răspunzătoare pentru eventualele daune legate de publicarea proiectului.
      Utilizatorii site-ului ar trebui să fie avertizați printr-o declarație de declinare a răspunderii că acuratețea informațiilor publicate nu poate fi garantată de Comisie și că potențialii investitori trebuie să efectueze propriile lor verificări uzuale, inclusiv în ceea ce privește aspectele financiare și orice alte aspecte relevante pentru decizia lor de a investi într-un proiect. Comisia poate decide să retragă un proiect de pe PEPI la trei ani de la data publicării sale inițiale.
      PEPI poate coopera cu alți furnizori de servicii similare la nivel național sau internațional care au ca scop stimularea și facilitarea investițiilor.
      3.   EXAMINAREA PROIECTULUI
      Serviciile Comisiei efectuează o examinare a proiectului, pe baza criteriilor de înscriere prevăzute la articolul 2 din prezenta decizie. Comisia dispune de o largă putere discreționară atunci când efectuează examinarea proiectului și când evaluează dacă să includă sau nu un proiect în PEPI. Examinarea compatibilității cu legislația statului membru relevant și examinarea riscurilor potențiale pentru statul membru respectiv se efectuează pe baza informațiilor furnizate de statul membru, în cazul în care sunt disponibile. Unele aspecte tehnice legate de examinarea și de validarea proiectului, cum ar fi verificarea identității promotorilor de proiecte, pot fi externalizate către terți.
      Statele membre vor fi invitate să numească unul sau mai multe puncte de contact și să își definească contribuția la examinare. Rolul BEI în promovarea PEPI va fi stabilit, dacă este cazul, printr-un acord privind nivelul serviciilor.
      4.   TAXA DE PROCESARE
      Pentru a solicita o scutire de la plata taxei de procesare a cererii în conformitate cu articolul 3 al doilea sau al treilea paragraf din prezenta decizie, cererea de înscriere trebuie să fie însoțită fie de declarația pe proprie răspundere a promotorului proiectului privind statutul său de promotor de proiect din sectorul public la momentul depunerii cererii, fie de confirmarea scrisă a sprijinirii proiectului de către autoritatea publică relevantă. Pe site-ul PEPI vor fi disponibile formulare standard în acest scop.
      Cazurile în care se consideră justificată scutirea de la plata taxei de procesare a cererii în conformitate cu articolul 3 al patrulea paragraf din prezenta decizie includ proiecte care beneficiază de sprijinul unui program al Uniunii sau proiecte incluse, printre altele, în lista proiectelor de interes comun menționate în Regulamentul (UE) nr. 347/2013 al Parlamentului European și al Consiliului (1) sau proiecte compatibile cu orientările privind dezvoltarea rețelei transeuropene de transport la care se face referire în Regulamentul (UE) nr. 1315/2013 al Parlamentului European și al Consiliului (2), astfel cum au fost confirmate de către serviciile competente ale Comisiei.
      
         (1)  Regulamentul (UE) nr. 347/2013 al Parlamentului European și al Consiliului din 17 aprilie 2013 privind liniile directoare pentru infrastructurile energetice transeuropene, de abrogare a Deciziei nr. 1364/2006/CE și de modificare a Regulamentelor (CE) nr. 713/2009, (CE) nr. 714/2009 și (CE) nr. 715/2009 (JO L 115, 25.4.2013, p. 39).
      
         (2)  Regulamentul (UE) nr. 1315/2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE (JO L 348, 20.12.2013, p. 1).